BEGRUNDELSE

1.FORSLAGETS KONTEKST

•Begrundelse og formål

Den 15. februar 2007 vedtog Rådet forordning (EF) nr. 168/2007 ("forordningen") om oprettelse af Den Europæiske Unions Agentur for Grundlæggende Rettigheder ("agenturet"). Agenturet påbegyndte sit virke den 1. marts 2007.

Målet med agenturet er at tilvejebringe bistand og ekspertise vedrørende grundlæggende rettigheder til EU's og medlemsstaternes relevante institutioner, organer, kontorer og agenturer, når de gennemfører EU-retten, og bistå dem med fuldt ud at overholde de grundlæggende rettigheder, når de træffer foranstaltninger eller tager initiativer inden for deres respektive kompetenceområder. De opgaver, som agenturet får tillagt, er beskrevet i forordningens artikel 4 og vedrører indsamling, analyse og formidling af pålidelige og sammenlignelige oplysninger og data, udvikling af metoder og standarder til forbedring af sammenligneligheden, objektiviteten og pålideligheden af data på europæisk plan og fremsættelse af konklusioner og udtalelser om specifikke tematiske emner til EU's institutioner og medlemsstaterne. Agenturet øger også offentlighedens bevidsthed om de grundlæggende rettigheder og formidler oplysninger om sit arbejde. Agenturet udfører sine opgaver inden for EU-lovgivningens rammer. I den forbindelse refererer agenturet til grundlæggende rettigheder som defineret i artikel 6 i traktaten om Den Europæiske Union. Agenturet er ikke et lovgivende eller normfastsættende organ. Det har ikke bemyndigelse til at beskæftige sig med lovligheden af EU's retsakter, ej heller med opfyldelsen af medlemsstaternes EU-retlige forpligtelser. Dets arbejde er medvirkende til at levere data, bistand og ekspertise om spørgsmål vedrørende de grundlæggende rettigheder for at støtte den evidensbaserede politikudformning i hele EU og bidrager dermed også til udviklingen af en tradition for at respektere de grundlæggende rettigheder i EU.

Ifølge forordningens artikel 5 fastlægges de tematiske områder for agenturets arbejde i en femårig ramme. Agenturet udfører sine opgaver inden for de tematiske områder, der er beskrevet i denne ramme. Den flerårige ramme er ikke et arbejdsprogram. Agenturets arbejdsprogrammer vedtages hvert år af bestyrelsen inden for de tematiske områder, der er fastsat i den flerårige ramme, og efter at Kommissionen har afgivet udtalelse. Efter anmodning fra Europa-Parlamentet, Rådet eller Kommissionen efter forordningens artikel 4, stk. 1, litra c) og d), kan agenturet arbejde med emner, der falder uden for disse tematiske områder, forudsat at dets finansielle og menneskelige ressourcer tillader det.

Formålet med dette forslag er at fastlægge den flerårige ramme for agenturet for årene 2018-2022, som fastsat i forordningens artikel 5. Den nuværende flerårige ramme (2013-2017) udløber med udgangen af 2017.

Agenturets femårige flerårige ramme skal være baseret på en række elementer, der er fastlagt i forordningens artikel 5, såsom:

i) Kommissionen skal indhente bestyrelsens udtalelse ved udarbejdelse af sit forslag.

ii) Den flerårige ramme skal være i overensstemmelse med Unionens prioriteter under behørig hensyntagen til de linjer, der udstikkes i Europa-Parlamentets beslutninger og Rådets konklusioner vedrørende grundlæggende rettigheder.

iii) Den flerårige ramme skal tage behørigt hensyn til agenturets finansielle og menneskelige ressourcer.

iv) Den flerårige ramme skal indeholde bestemmelser, der tager sigte på at sikre komplementaritet med de opgaver, der er tillagt andre EU-organer, -kontorer og -agenturer, samt med Europarådet og andre internationale organisationer, der beskæftiger sig med grundlæggende rettigheder.

v) De tematiske områder i den flerårige ramme skal omfatte bekæmpelse af racisme, fremmedhad og intolerance i forbindelse hermed.

Følgende elementer er også indgået i Kommissionens overvejelser ved udarbejdelsen af dette forslag:

i) behovet for at sikre, at agenturets arbejde forbliver fokuseret på nøgleområder under hensyntagen til dets finansielle og menneskelige ressourcer

ii) behovet for at sikre kontinuitet i agenturets arbejde, navnlig henset til betydningen af, at agenturet hvert år leverer relevante, objektive, pålidelige og sammenlignelige oplysninger

iii) de høringer, som agenturet udfører, og agenturets interne og eksterne evalueringer.

Foreslåede temaer:

På grundlag af ovenstående foreslår Kommissionen at følge udtalelsen fra agenturets bestyrelse, hvori det foreslås at bekræfte de tidligere tematiske områder, samtidig med at retligt samarbejde i straffesager fjernes, og en henvisning til politisamarbejde tilføjes. Desuden skal aspekterne vedrørende social inklusion styrkes inden for det tema, der vedrører integration af romaer. De tematiske områder, der foreslås for agenturets flerårige ramme for årene 2018-2022, er derfor følgende (i alfabetisk rækkefølge):